b'\n_START_ARTICLE_\nSveriges Radio P2\n_START_PARAGRAPH_\nSveriges Radio P2 eli SR P2 on Ruotsin yleisradioyhti\xc3\xb6n Sveriges Radion valtakunnallinen radiokanava. Sen ohjelmisto koostuu musiikista sek\xc3\xa4 l\xc3\xa4hetyksist\xc3\xa4 v\xc3\xa4hemmist\xc3\xb6kielill\xc3\xa4, kuten suomeksi, saameksi, englanniksi, albaniaksi sek\xc3\xa4 arabiaksi. Kanavan musiikkitarjontaan kuuluu klassinen, jazz-, ja folk-musiikki. Suomessa kanavan vastineet ovat Yle Radio 1 ja Yle Klassinen._NEWLINE_Suomenkielinen Sisuradio l\xc3\xa4hett\xc3\xa4\xc3\xa4 P2:lla arkisin 6.00\xe2\x80\x936.35 ja 16.00\xe2\x80\x9317.00, lauantaisin 14.00\xe2\x80\x9315.00 sek\xc3\xa4 sunnuntaisin 7.00\xe2\x80\x939.00 ja 16.00\xe2\x80\x9317.00. Tukholmassa P2 on pelk\xc3\xa4st\xc3\xa4\xc3\xa4n musiikkikanava, eli se l\xc3\xa4hett\xc3\xa4\xc3\xa4 samaa ohjelmaa nettiradio P2 Alltid musikin kanssa. V\xc3\xa4hemmist\xc3\xb6kielil\xc3\xa4hetykset ovat Tukholmassa P6-kanavan ohjelmistossa._NEWLINE_P2:n l\xc3\xa4hetyst\xc3\xa4 voi kuunnella FM-taajuuksilla Ruotsissa, Suomessa Lapin l\xc3\xa4\xc3\xa4nin l\xc3\xa4nsirajalla ja Ahvenanmaalla sek\xc3\xa4 maailmanlaajuisesti internetiss\xc3\xa4. Kanava kuuluu Suomessa my\xc3\xb6s Telian kaapeli-TV-verkossa Meri-Lapissa ja Rovaniemell\xc3\xa4, Anvian kaapeli-TV-verkossa Vaasan, Sein\xc3\xa4joen ja Kokkolan alueella ja DNA:n kaapeli-TV-verkossa Oulussa._NEWLINE_Kanava kuuluu Meri-Lapissa taajuudella 93,6\xc2\xa0MHz. Sen l\xc3\xa4hetin sijaitsee Ruotsin Kalixissa Teracomin radio- ja TV-asemalla. Kanavaa voi kuunnella Telian kaapeli-TV-verkossa Meri-Lapissa taajuudella 94,1\xc2\xa0MHz ja Rovaniemell\xc3\xa4 96,2\xc2\xa0MHz._NEWLINE_Anvian kaapeli-TV-verkossa kanava kuuluu Vaasan ja Sein\xc3\xa4joen alueilla taajuudella 98,5\xc2\xa0MHz ja Kokkolan alueella 90,2\xc2\xa0MHz._NEWLINE_DNA:n kaapeli-TV-verkossa kanava kuuluu Oulussa taajuudella 100,7\xc2\xa0MHz.'